Agtultuloyka Kadi nga Agbantay?
“Agtultuloykayo nga agbantay, ngarud, agsipud ta saanyo nga ammo ti aldaw wenno uray ti oras.”—MAT. 25:13.
1, 2. (a) Ania ti impalgak ni Jesus maipapan iti maudi nga al-aldaw? (b) Ania dagiti saludsod nga usigentayo?
SIGURADO a nasdaawka no maysaka idi kadagiti nakatugaw iti Bantay dagiti Olibo, a mangtantannawag iti templo ti Jerusalem, idi insawang ni Jesus ti maysa kadagiti makapainteres unay a padtona. Immimdeng a naimbag da Pedro, Andres, Santiago, ken Juan iti impalgak ni Jesus maipapan iti masanguanan. Adu ti imbagana maipapan iti maudi nga al-aldaw daytoy dakes a lubong, inton agturay iti Pagarian ti Dios. Kinunana kadakuada nga iti dayta a makapagagar a tiempo, agbalinto a pannakabagina ditoy daga ti ‘matalek ken masirib nga adipenna’ a mangipaayto iti naespirituan a taraon kadagiti pasurotna iti umiso a tiempo.—Mat. 24:45-47.
2 Kalpasanna, iti dayta met la a padto, insalaysay ni Jesus ti pangngarig maipapan iti sangapulo a birhen. (Basaen ti Mateo 25:1-13.) Usigentayo dagitoy a saludsod: (1) Ania ti kangrunaan a punto ti pangngarig? (2) Kasano nga inyaplikar dagiti matalek a napulotan ti balakad iti pangngarig, ken ania dagiti resultana? (3) Kasanotayo a magunggonaan ita iti pangngarig ni Jesus?
ANIA TI PUNTO TI PANGNGARIG?
3. Iti napalpalabas, kasano ti panangilawlawag dagiti publikasiontayo iti pangngarig maipapan iti sangapulo a birhen, ken ania ti posible a resulta dayta?
3 Iti umuna nga artikulo, naammuantayo nga iti nabiit pay a tawtawen, in-inut a nagbalbaliw ti pamay-an ti matalek nga adipen a mangilawlawag iti Kasuratan. Ad-adda itan a maipagpaganetget dagiti praktikal a leksion imbes a dagiti simboliko a kaipapanan dagita. Ibagbaga idi dagiti publikasiontayo nga adda simboliko a kaipapanan uray dagiti babassit a detalye iti pangngarig ni Jesus maipapan iti sangapulo a birhen, kas koma kadagiti pagsilawan, lana, pagkargaan, ken dadduma pay. Ngem posible ngata a dayta ti mangyadayo iti atensiontayo iti simple ken napateg a punto ti pangngarig? Nagpateg ti sungbat daytoy a saludsod.
4. Iti pangngarig, kasanotayo nga ammo no siasino (a) ti nobio? (b) dagiti birhen?
4 Kitaentay ita ti kangrunaan a punto iti pangngarig ni Jesus. Usigentayo nga umuna dagiti kangrunaan a karakter. Siasino ti nobio iti pangngarig? Nalawag a ni Jesus. Ammotayo a kasta gapu ta adda idi gundaway a tinukoyna ti bagina kas ti nobio. (Luc. 5:34, 35) Dagiti ngay birhen? Iti pangngarig, imbaga ni Jesus a masapul a nakasagana dagiti birhen ken nagangtan dagiti pagsilawanda inton dumteng ti nobio. Paliiwentayo daytoy nga umasping a bilin ni Jesus iti “bassit nga ipastoran” a buklen dagiti napulotan a pasurotna: “Mabariksan koma dagiti lomoyo ken sigagangat dagiti pagsilawanyo, ket dakayo agbalinkayo a kas kadagiti tattao nga agur-uray iti apoda inton agsubli manipud iti kasar.” (Luc. 12:32, 35, 36) Kanayonanna, napaltiingan da apostol Pablo ken apostol Juan a mangyasping kadagiti napulotan a pasurot ni Kristo kadagiti nadalus a birhen. (2 Cor. 11:2; Apoc. 14:4) Nalawag nga iti pangngarig a nairekord iti Mateo 25:1-13, kayat ni Jesus a balakadan ken pakdaaran dagiti napulotan a pasurotna.
5. Kasano nga impalgak ni Jesus ti tiempo a pagaplikaran ti pangngarigna?
5 Usigentayo met ita ti tiempo a pagaplikaran ti balakad iti pangngarig ni Jesus. Nangipaay ni Jesus iti nalawag a pamalatpatan iti ngudo ti pangngarigna idi kinunana: “Dimteng ti nobio.” (Mat. 25:10) Kas naibinsabinsa iti Pagwanawanan a Hulio 15, 2013, naminwalo a nadakamat ti maipapan iti ‘iyaay’ wenno ‘idadateng’ ni Jesus iti padtona a nairekord iti Mateo kapitulo 24 ken 25, ket maymaysa a porma ti Griego a sao ti nausar kadagita. Tunggal dakamaten ni Jesus dayta, tuktukoyenna ti tiempo kabayatan ti dakkel a rigat inton umay tapno ukomen ken dadaelenna daytoy dakes a lubong. Nalawag ngarud a daytoy a pangngarig ni Jesus ket agaplikar bayat ti maudi nga al-aldaw, ngem ti iyaayna ket bayat ti dakkel a rigat.
6. Ania ti kangrunaan a punto ti pangngarig?
6 Ania ti kangrunaan a punto ti pangngarig? Lagipentayo ti konteksto. Kaisalsalaysay laeng ni Jesus ti maipapan iti ‘matalek ken masirib nga adipenna.’ Dayta nga adipen ket buklen ti bassit a grupo dagiti napulotan a lallaki a mangidaulonto kadagiti pasurot ni Kristo bayat ti maudi nga al-aldaw. Impakdaar ni Jesus a masapul nga agtalinaedda a matalek. Kalpasanna, binalakadanna ti amin a napulotan a pasurotna iti maudi nga al-aldaw nga ‘agtultuloyda nga agbantay’ tapno dida mapukaw ti nagpateg a gunggonada. (Mat. 25:13) Usigentay ita ti pangngarig ken kitaentayo no kasano nga inyaplikar dagiti napulotan dayta a balakad.
KASANO NGA INYAPLIKAR DAGITI NAPULOTAN TI BALAKAD TI PANGNGARIG?
7, 8. (a) Ania a dua a kualidad ti nakatulong kadagiti masirib a birhen? (b) Kasano nga ipakpakita dagiti napulotan a sisasaganada?
7 Impaganetget ni Jesus iti pangngarig a saan a kas kadagiti maag a birhen, sisasagana dagiti masirib a birhen iti idadateng ti nobio. Apay? Gapu iti dua a kualidad: kinamanagsagana ken kinaridam. Naibilin kadagiti birhen nga urayenda ti idadateng ti nobio. Gapuna, masapul nga iti intero nga agpatnag, alertoda ken nagangtan dagiti pagsilawanda agingga iti makapagagar nga okasion. Saan a kas kadagiti maag, nakasagana dagiti lima a masirib a birhen ta nangitugotda iti kanayonan a lana para iti pagsilawanda. Ipakpakita met kadi dagiti matalek a napulotan a nakasaganada?
8 Wen! Kabayatan ti maudi nga al-aldaw, agtigtignay dagiti napulotan a Kristiano a kas kadagiti masirib a birhen, ta sisasaganada a mangitungpal a simamatalek iti annongenda agingga iti panungpalan. Bigbigenda a tapno maaramidda dayta, rumbeng nga idianda dagiti material a pagnam-ayan nga ituktukon ti lubong ni Satanas. Determinadoda a mangipamaysa iti panagserbida ken Jehova, saan a gapu ta pampanunotenda nga asidegen ti panungpalan, no di ket gapu iti ayat ken kinasungdoda kenkuana ken iti Anakna. Salsalimetmetanda ti kinatarnawda, a saanda nga agpaimpluensia iti materialistiko, immoral, ken managimbubukodan a kababalin daytoy nadangkes a lubong. Kanayonda ngarud a sisasagana, nga agsilsilnagda kas silsilaw babaen ti siaanus a panagur-urayda iti idadateng ti Nobio nupay no kasla agtaktak.—Fil. 2:15.
9. (a) Kasano a namakdaar ni Jesus maipapan iti tendensia nga agdungsa? (b) Kasano nga impangag dagiti napulotan ti pukkaw nga: “Adtoyen ti nobio”? (Kitaen met ti footnote.)
9 Ti maikadua a kualidad a nakatulong kadagiti masirib a birhen ket ti kinaridamda. Posible kadi nga agdungsa ti maysa a napulotan a Kristiano bayat ti agpatnag a panagbantayna? Wen. Paliiwentayo ta kinuna ni Jesus a ti sangapulo a birhen “nagdungsada amin ket nakaturogda” bayat ti kasla panagtaktak ti nobio. Ammo ni Jesus nga uray no sidadaan ken sigagagar ti maysa a tao, mabalin nga agdungsa gapu iti kinakapuy ti lasag. Inyaplikar dagiti matalek a napulotan dayta a pakdaar ken ikagkagumaanda ti agtalinaed a naridam wenno managbantay. Iti pangngarig, impangag ti amin a birhen ti pukkaw nga: “Adtoyen ti nobio!” Ngem dagiti laeng masirib a birhen ti nagtultuloy a nagbantay. (Mat. 25:5, 6; 26:41) Dagiti ngay matalek a napulotan ita? Bayat ti maudi nga al-aldaw, impangagda dagiti nabatad a pagilasinan nga arigna a mangipukpukkaw: “Adtoyen ti nobio”—um-umayen. Agtultuloyda met nga agbambantay, a kanayon a sisasaganada iti idadateng ti Nobio. * Nupay kasta, ti tampok ti pangngarig ket adda mas espesipiko a tiempo a pagaplikaranna. Ania dayta?
GUNGGONA AGPAAY KADAGITI MASIRIB KEN DUSA AGPAAY KADAGITI MAAG
10. Ania a mamagpanunot a saludsod ti patauden ti panagsinnarita dagiti masirib ken dagiti maag a birhen?
10 Adda maysa a punto iti ngudo ti pangngarig a nalabit narigat a maawatan. Nagkiddaw dagiti maag a birhen iti lana kadagiti masirib a birhen, ngem nagkedkedda a mangted. (Basaen ti Mateo 25:8, 9.) Mangpataud dayta iti saludsod: “Kaano a nagkedked a timmulong dagiti matalek a napulotan kadagidiay nagkiddaw iti tulong?” Masungbatan dayta no usigentayo manen ti tiempo a pagaplikaran ti pangngarig. Lagipentayo ti limmawag a pannakaawattayo a ti iyaay ni Jesus, ti Nobio, tapno mangukom ket mapasamak sakbay ti ngudo ti dakkel a rigat. Ngarud, posible ngata a daytoy a paset ti pangngarig ket mapasamak sakbay la unay dayta a panangukom? Agparang a kasta, ta iti dayta a tiempo naawatton dagiti napulotan ti maudi a pannakaselioda.
11. (a) Anianto ti mapasamak sakbay la unay a mangrugi ti dakkel a rigat? (b) Ania ti kayat a sawen dagiti masirib a birhen idi imbagada kadagiti maag a mapanda kadagiti aglaklako iti lana?
11 No kasta, sakbay ngarud a mangrugi ti dakkel a rigat, naawatton ti amin a matalek a napulotan ditoy daga ti maudi a pannakaselioda. (Apoc. 7:1-4) Manipud iti dayta a gundaway, siguradon ti nailangitan a namnamada. Ngem panunotem ti tawtawen sakbay a mangrugi ti dakkel a rigat. Ania ti mapasamak kadagiti napulotan a saan a nagtalinaed a managbantay ken matalek? Mapukawda ti nailangitan a gunggonada. Nalawag a didanto maawat ti maudi a pannakaselio sakbay a mangrugi ti dakkel a rigat. Iti dayta a tiempo, dadduma a matalek a Kristiano ti agbalinto a napulotan. Inton mangrugi ti dakkel a rigat, mabalin a maklaatto dagidiay maag iti pannakadadael ti Babilonia a Dakkel. Mabalin nga iti dayta la a tiempo a maamirisda a saanda a nakasagana iti idadateng ti Nobio. No iti dayta a naladawen a kanito ket agdawatda iti tulong, anianto ti mapasamak? Nakalkaldaang ti sungbat iti pangngarig. Dagiti masirib a birhen didanto ited ti lanada kadagiti maag no di ket ibagada kadakuada a mapanda kadagiti aglaklako iti lana. Ngem laglagipentayo a “tengnga ti rabii” dayta. Adda pay ngata aglako iti lana iti kasta nga oras? Awanen. Naladawen ti amin.
12. (a) Bayat ti dakkel a rigat, anianto ti nakalkaldaang a kasasaad dagiti napulotan a saan nga agtalinaed a matalek sakbay ti maudi a pannakaselio? (b) Anianto ti pagtungpalan dagidiay agtignay a kas kadagiti maag a birhen?
12 Kasta met laeng ti mapasamak bayat ti dakkel a rigat. Dagiti matalek a napulotan saandanto a matulongan ti asinoman a nagbalin a di matalek. Awanto ti maawatda a tulong ta naladawen ti amin. Anianto ngarud ti pagtungpalanda? Kastoy ti imbaga ni Jesus a napasamak bayat a mapmapan gumatang dagiti maag a birhen: “Dimteng ti nobio, ket dagiti birhen a sisasagana simrekda a kimmuyog kenkuana iti padaya ti kasar; ket ti ridaw nairikep.” Inton dumteng ni Jesus iti dayagna sakbay ti ngudo ti dakkel a rigat, urnongennanto dagiti matalek a napulotan idiay langit. (Mat. 24:31; 25:10; Juan 14:1-3; 1 Tes. 4:17) Mairikepton ti ruangan kadagidiay saan a nagmatalek, a kas kadagiti maag a birhen. Arigna nga ipukkawdanto: “Apo, apo, ilukatannakami!” Ngem sungbatannanto ida kas iti sungbatna kadagiti arig-kalding a tattao iti dayta nga oras ti panangukom: “Ibagak kadakayo ti pudno, Saankayo nga am-ammo.” Anian a nagkas-ang!—Mat. 7:21-23; 25:11, 12.
13. (a) Apay a ditay koma ipapan nga adu kadagiti napulotan nga adipen ni Kristo ti saanto nga agtultuloy a matalek? (b) Kasanotayo a maibaga a ti pakdaar ni Jesus ket ebkas met ti panagtalekna? (Kitaen ti ladawan iti rugi ti artikulo.)
13 Ania ngarud ti konklusiontayo? Ibagbaga kadi ni Jesus nga adunto kadagiti napulotan nga adipenna ti saan nga agtalinaed a matalek ken kasapulan a masuktan? Saan. Laglagipentayo a pakpakdaaran laeng ni Jesus dagiti ‘matalek ken masirib nga adipenna’ a dida agbalin a dakes nga adipen. Dina kayat a sawen a namnamaen ni Jesus a mapasamak ti kasta. Umasping iti dayta, ti pangngarig maipapan iti sangapulo a birhen ket maysa a nabileg a pakdaar. No kasano a ti lima a birhen ket maag ken ti sabali a lima ket masirib, nakadepende met iti tunggal napulotan no ikeddengna ti agbalin a sisasagana ken naridam wenno agbalin a maag ken saan a matalek. Napaltiingan ni apostol Pablo a mangipaay iti kasta met laeng a pakdaar iti suratna kadagiti napulotan a kakabsatna. (Basaen ti Hebreo 6:4-9; idilig ti Deuteronomio 30:19.) Direkta dayta a pakdaar ni Pablo ngem pinasarunuanna iti naimpusuan nga ebkas iti panagtalek nga adda “nasaysayaat a bambanag” nga agur-uray kadagiti kakabsatna. Umasping iti dayta, ipakita ti pakdaar iti pangngarig a naimpusuan met ti panagtalek ni Jesus kadagiti napulotan. Ammona a kabaelan ti tunggal maysa kadakuada ti agtalinaed a matalek ken masagrapdanto ti nagsayaat a gunggona!
KASANO A MAGUNGGONAAN TI “SABSABALI A KARNERO” NI KRISTO?
14. Apay a magunggonaan met ti “sabsabali a karnero” iti pangngarig maipapan iti sangapulo a birhen?
14 Nupay inturong ni Jesus kadagiti napulotan a pasurotna ti pangngarigna maipapan iti sangapulo a birhen, magunggonaan met kadi iti dayta ti “sabsabali a karnero” ni Kristo? (Juan 10:16) Wen! Laglagipentayo a simple laeng ti punto ti pangngarig: “Agtultuloykayo nga agbantay.” Agaplikar laeng kadi daytoy kadagiti napulotan? Kinuna ni Jesus: “Ti kunaek kadakayo kunaek iti isuamin, Agtultuloykayo nga agbantay.” (Mar. 13:37) Idagdagadag ni Jesus iti amin a pasurotna nga agbalinda a nakasagana ken managbantay. Masapul ngarud a tuladen ti amin a Kristiano ti nasayaat nga ulidan dagiti napulotan ken ti panangyun-unada iti ministerio iti biagda. Laglagipentay met a dagiti maag a birhen dimmawatda iti lana kadagiti masirib a birhen. Ti panagdawatda ipalagipna kadatayo nga awan ti asinoman a makapagmatalek ken makapagtultuloy nga agbantay ken agsagana para kadatayo. Tunggal maysa kadatayo ket manungsungbat iti sanguanan ti nalinteg nga Ukom a dinutokan ni Jehova. Masapul a nakasaganatayo ta um-umayen!
Ti panagdawat iti lana ipalagipna nga awan ti asinoman a makapagmatalek wenno makapagtultuloy nga agbantay para kadatayo
15. Apay a magagaran ti amin a Kristiano iti kasar ni Kristo ken ti nobiana?
15 Magunggonaan met ti amin a Kristiano iti kasar a nadakamat iti pangngarig ni Jesus. Siasino kadatayo ti saan a magagaran iti dayta? Addanton idiay langit dagiti napulotan, ket kalpasan ti gubat ti Armagedon, agbalindanto a nobia ni Kristo. (Apoc. 19:7-9) Magunggonaanto ti amin nga adda ditoy daga iti dayta a kasar ta ipasiguradona a maaddanto ti perpekto a gobierno a mangituray iti amin. Nailangitan man wenno naindagaan ti namnamatayo, determinadotayo koma a mangyaplikar iti napateg a leksion iti pangngarig maipapan iti sangapulo a birhen. Agtalinaedtayo koma a nakasagana ken managbantay tapno masagraptayo ti nagsayaat a masanguanan nga isagsagana ni Jehova para kadatayo!
^ par. 9 Iti pangngarig, adda tiempo a nagbaetan ti pukkaw nga: “Adtoyen ti nobio!” (bersikulo 6) ken ti aktual nga iyaay, wenno idadateng, ti nobio (bersikulo 10). Bayat ti maudi nga al-aldaw, nailasin dagiti naridam a napulotan ti pagilasinan ti kaadda ni Jesus. Ammoda ngarud nga “adtoyen” ti nobio—agturturayen iti Pagarian. Nupay kasta, masapul nga agtultuloyda nga agbantay agingga iti iyaayna inton dakkel a rigat.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn